**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre podporu sociálneho začlenenia fyzickej osoby s ťažkým zdravotným postihnutím do spoločnosti predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 578).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu zákona je odstránenie nespravodlivosti v oblasti poskytovania peňažných príspevkov na kompenzáciu ťažkého zdravotného postihnutia v prípade, ak fyzická osoba s ťažkým zdravotným postihnutím vlastní okrem majetku, ktorý sa na účely zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia nepovažuje za majetok (napr. nehnuteľnosť, v ktorej býva), aj ďalší majetok, s ktorým nemôže samostatne nakladať. Ide napríklad o situáciu, kedy vlastní nehnuteľný majetok ako súčasť nerozdeleného bezpodielového spoluvlastníctva manželov po rozvode, súd však ešte o návrhu nerozhodol. Fyzická osoba s ťažkým zdravotným postihnutím je v takomto prípade v bezvýchodiskovej situácii, kedy nemá nárok od štátu na pomoc (peňažný príspevok), hoci sama svoje majetkové postavenie nevie ovplyvniť (napr. kvôli nesúhlasu bezpodielového spoluvlastníka alebo prieťahom v konaní na súde), alebo ak je majetok predmetom záložného práva. V týchto prípadoch je namieste, aby štát pri poskytovaní peňažných príspevkov na kompenzáciu ťažkého zdravotného postihnutia túto situáciu zohľadnil.

**Stanovisko**

Navrhované doplnenie právnej úpravy ministerstvo považuje za odôvodnené a účelné, nakoľko súčasná právna úprava pri posudzovaní majetku na účely poskytovania peňažných príspevkov na kompenzáciu nezohľadňuje situáciu, ak fyzická osoba s ťažkým zdravotným postihnutím nemôže so svojim majetkom nakladať (napr. z dôvodu nerozdeleného bezpodielového spoluvlastníctva manželov po rozvode), pričom nejde o majetok, v ktorom býva. Je preto namieste, aby sa fyzickej osobe s ťažkým zdravotným postihnutím, ktorá sa nachádza v takejto bezvýchodiskovej situácii, nezohľadňoval takýto majetok, na základe čoho by jej mohol byť vyplácaný peňažný príspevok na kompenzáciu ťažkého zdravotného postihnutia.

Z tohto dôvodu ministerstvo navrhovanú právnu úpravu víta a v plnom rozsahu sa s ňou stotožňuje.

Upozorňujeme však na navrhovanú účinnosť od 1. septembra 2021, ktorú vzhľadom na prebiehajúci legislatívny proces nebude možné dodržať.

**Medzirezortné pripomienkové konanie**

**Ministerstvo financií Slovenskej republiky** v rámci medzirezortného pripomienkového konania uplatnilo zásadnú pripomienku, ktorou žiadalo v doložke vybraných vplyvov doplniť kvantifikácie negatívneho vplyvu na rozpočet verejnej správy ako aj odhad počtu dotknutých poberateľov peňažných príspevkov na kompenzáciu ťažkého zdravotného postihnutia a v predkladacej správe v stanovisku predkladateľa uviesť, že predmetný negatívny vplyv návrhu zákona na rozpočet verejnej správy bude musieť byť zabezpečený v rámci schválených limitov kapitoly Ministerstva práce, sociálnych vecí a rodiny Slovenskej republiky na príslušný rozpočtový rok.

Ministerstvo k tejto pripomienke uvádza nasledovné:

Ak je žiadosť fyzickej osoby o peňažný príspevok na kompenzáciu zamietnutá z dôvodu, že hodnota jej majetku presahuje zákonom stanovenú hranicu, v rámci konania úrady práce, sociálnych vecí a rodiny aktuálne nezisťujú, či má osoba prekážku samostatne s majetkom nakladať alebo či je majetok resp. jeho časť predmetom záložného práva. Z uvedeného dôvodu ministerstvo nedisponuje údajmi, na základe ktorých by bolo možné presne určiť predpokladané vplyvy na rozpočet verejnej správy. Na základe doterajšej praxe Ústredia práce, sociálnych vecí a rodiny (osobné rozhovory so žiadateľmi, argumenty uvádzané v odvolaniach) však možno predpokladať, že navrhovaná zmena sa bude týkať len minimálneho počtu žiadateľov o peňažné príspevky na kompenzáciu.

Negatívny vplyv návrhu zákona na rozpočet verejnej správy bude zabezpečený v rámci schválených limitov kapitoly Ministerstva práce, sociálnych vecí a rodiny Slovenskej republiky.

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 578) **súhlas.**